《张宪使萧甫招同杨参知登天雄城楼》
明代·黎民表

落日凭高送目频，漳台罗绮散馀春。丹梯自绕青羊栈，树色遥连白马津。

宾榻至今惟孺子，北门终合用词人。尊前羽扇何劳障，正是中原息战尘。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。